
Tikslas: Kartu su Seimo Žmogaus teisių komiteto nariais susipažinti su Europos Žmogaus Teisių Teismo darbo specifika, stebėti Europos Žmogaus Teisių Teisme svarstomos bylos  Hutchinson v. the United Kingdom (no. 57592/08) dėl iki gyvos galvos nuteistojo skundo, aptarti EŽTT priimtų sprendimų vykdymo problemas.

Nagrinėtos temos: 
1. Europos Žmogaus Teisių Teismo darbo specifika.
1. Peticijų priimtinumas.
1. Europos Žmogaus Teisių Teismo sprendimų vykdymo priežiūra.
1. Europos Žmogaus Teisių Teisme svarstomos bylos  Hutchinson v. the United Kingdom (no. 57592/08) stebėjimas
Įvykę susitikimai ir aptarti klausimai:

Susitikimas su naujai paskirtu Europos Žmogaus Teisių Teismo kancleriu Roderick LIDDELL

Prof.  dr. Egidijus Kūris pristatė Seimo žmogaus teisių komiteto delegacijai naujai išrinktą Europos Žmogaus Teisių Teismo  (toliau – EŽTT, Teismas) kanclerį Roderick LIDDELL.  Kancleris yra renkamas plenariniame Teismo posėdyje 5 metų kadencijai, su galimybe būti perrinktam.  
Teismo kancleris pažymėjo, kad Konvencijos 24 straipsnyje yra numatyta, kad Teismas turi savo kanceliariją, kurios funkcijos ir struktūra nustatoma Teismo reglamente. Teismui vykdyti savo funkcijas padeda pranešėjai, kurie, vykdydami savo funkcijas, yra pavaldūs Teismo pirmininkui. Jie priklauso Teismo kanceliarijai. Kanceliarijoje dirba  apie 650 asmenų, iš kurių  apie 270 yra teisininkai. 
 Teismo Kancleris pirmiausiai priminė Teismo įkūrimo istoriją, kad dabartinis Teismas įkurtas pagal 1950 m. Žmogaus teisių ir pagrindinių laisvių apsaugos konvencijos (toliau – Konvencija) 19 straipsnį. Tačiau pradžioje buvo įkurti du specialūs organai – Komisija ir Teismas, kurie pradėjo savo veiklą atitinkamai 1954 m. ir 1959 m. Senosios Konvencijos mechanizmo sistemos esminis bruožas buvo tas, kad valstybės turėjo atskirais pareiškimais pripažinti Europos Žmogaus Teisių Komisijos kompetenciją nagrinėti bylas prieš juos, taip pat ir Teismo jurisdikciją. Individualios peticijos teisė, buvo tik fakultatyvinio pobūdžio (neprivaloma).  Įsigaliojus 11 Protokolui, 1998 m. Komisija buvo panaikinta ir sukurtas nuolat veikiantis Teismas, kurio jurisdikcija privaloma ir jis  turi teisę priimti valstybėms privalomus sprendimus.
Valstybių narių, Konvencijos dalyvių, skaičiui padidėjus iki 47 žymiai išaugo peticijų, pateikiamų EŽTT, skaičius. Teismo kancleris pažymėjo, kad nuo Teismo įsteigimo 1959 metais beveik pusė Teismo priimtų sprendimų buvo prieš 5 šalis nares: Turkiją (3 095), Italiją (2 312), Rusijos Federaciją (91 604), Rumuniją (1 113) ir Lenkiją (1 070).
2014 m. gruodžio 31 d. duomenimis Teisme iš viso teisminio nagrinėjimo laukė apie  69 900 pareiškimų. Beveik pusė visų pareiškimų  yra pateikta prieš 3 šalis nares: Ukrainą, Italija ir Rusijos Federaciją. 
Trečdalis bylų, kurios buvo išnagrinėtos 2014 metais buvo susiję su trimis valstybėmis narėmis: Rusijos federacija (129), Turkija (101) bei Rumunija (87).
2014 m. teisme buvo 56 300 peticijų, kurios laukė sprendimo dėl priimtinumo. (Šiame skaičiuje neatsispindi peticijos, kurios buvo pripažintos netinkamomis (pavyzdžiui, netinkamai pateikti dokumentai)).
Pastaraisiais metais Teismas daugiau dėmesio skiria sudėtingų bylų nagrinėjimui. Bylas, kuriose keliami tokie patys klausimai, Teismas sujungia ir dėl jų priima bendrą sprendimą.  Nors pastebima, kad priimtų sprendimų skaičius taip sparčiai nedidėja kaip ankstesniais metais, tačiau Teismas išnagrinėja daugiau peticijų nei ankstesniais metais.
2014 m. Teismas paskelbė 891 sprendimus dėl 2 388 peticijų. Iš viso 2014 metais Teismas priėmė sprendimus dėl 86 063 peticijų priimdamas sprendimus bei  nutarimus, ar nusprendžiant išbraukti peticiją iš peticijų sąrašo.
2014 m. priimtuose sprendimuose, ketvirtadalis visų pažeidimų  buvo susiję su 6 Konvencijos straipsniu (teisė į teisingą bylos nagrinėjimą), 17 proc. pažeidimų, kuriuos nustatė Teismas buvo susiję su 5 str. pažeidimu (teisė į laisvė ir saugumą), daugiau nei 25 proc. pažeidimų, kuriuos konstatavo Teismas buvo susiję su 2 ir 3 str. pažeidimais (teisė į gyvybę ir kankinimo uždraudimas).
2014 m. pateikiamų peticijų prieš Lietuvą skaičius nežymiai sumažėjo nuo 428, pateiktų 2013 m., iki 387, pateiktų 2014 m. Teismo sprendimų ir (arba) nutarimų dėl bylų priimtinumo ir (arba) esmės 2014 m. sulaukta tik 6 bylose.
Kancleris pastebėjo, kad laikui bėgant, Teismas tapo nepajėgus išnagrinėti sparčiai gausėjančių bylų.  Įsigaliojus 14 Protokolui  buvo sukurtas naujas peticijų filtravimo mechanizmas, vadinamoji vieno teisėjo sudėtis, kai vienas teisėjas turi teisę atmesti aiškiai nepriimtinus skundus, kai tokiam sprendimui nereikia tolesnio teisminio nagrinėjimo. Ši naujovė žymiai paspartino Teismo darbą (pavyzdžiui 2011 metais nagrinėjimo Teisme laukė 161 000 bylų, o 2014 m. 69 900). 
Kancleris taip pat pažymėjo, kad dauguma peticijų (daugiau kaip 95 proc.) atmetamos nenagrinėjant jų iš esmės, nes jos neatitinka vieno iš Konvencijoje nustatytų  priimtinumo kriterijų.  
Nuo 2011 metų Teismas taiko naują pilotinių sprendimų  procedūrą (pilot-judgment procedure),  siekdamas susidoroti su didžiuliu pareiškimų, susijusių su panašiais klausimais, skaičiumi. Taip sprendžiamos  vadinamos sisteminės problemos, kurios atsiranda dėl to, kad nacionaliniai teisės aktai neatitinka Konvencijos nuostatų. Teismui nusprendus nagrinėti vieną ar kelias bylas,  Teismas priimą ,,pilotinį sprendimą“, kuriame plačiau išanalizuoja situaciją, keliančią  problemas, paragina susijusią Valstybę suderinti teisės aktus su Konvencija bei nurodo, kokių bendrųjų priemonių reikėtų imtis. Tai leidžia identifikuoti kai kurias teisinės sistemos struktūrines ydas. Tokiais atvejais Teismas nebenagrinėja kitų panašių bylų.
Teismas taip pat susiduria su problema, kad bylų nagrinėjimas EŽTT užtrunka pakankamai ilgai. Teismas įsipareigoja išnagrinėti bylas  per trejus metus nuo jų pateikimo, tačiau kai kurių bylų nagrinėjimas gali užtrukti ilgiau, o kitos yra išnagrinėjamos greičiau. Bylų nagrinėjimo Teisme trukmė dažniausiai priklauso nuo bylos, Teismo sudėties, kuriai priskirtas bylos nagrinėjimas, šalių įsipareigojimo pateikti Teismui informaciją vykdymo bei daugelio kitų veiksnių, tokių kaip Teismo posėdžiai, ar bylos perdavimas Didžiajai Kolegijai. Kai kurie pareiškimai pripažįstami skubiais ir todėl yra nagrinėjami pirmumo tvarka, ypač tuomet, kai pareiškėjui tariamai gresia fizinės žalos  pavojus.
	 Tiek Teismas, tiek ir ET Ministrų Komitetas  nuolatos akcentuoja, kad  geresniam Konvencijos įgyvendinimui ir Konvencijos pažeidimų prevencijai ypatingos reikšmės turi EŽTT pagrindinių sprendimų vertimas ir sklaida nacionalinėmis kalbomis. Todėl Seimo nariams pasidomėjus apie Teismo galimybę versti visus sprendimus į visas valstybių narių kalbas buvo atsakyta, kad, deja, Teismas tokių finansinių galimybių neturi.  
Teismo kancleris taip pat pažymėjo, kad  Teismas neturi savo atskiro biudžeto. Teismo biudžetas yra dalis Europos Tarybos biudžeto. Konvencijos 50 straipsnyje numatyta, kad Teismo išlaidas atlygina Europos Taryba.  2015 metams Teismui yra skirta apie 69 000 000 eurų. 
Seimo nariai akcentavo, kad siekiant didinti EŽTT praktikos žinomumą  būtų labai naudinga jeigu į Lietuvių kalbą būtų verčiami ir viešinami ne tik Teismo sprendimai bylose prieš Lietuvą, bet ir  kiti pagrindiniai Teismo sprendimai, priimti prieš kitas valstybes.   Tokiu būdu ne tik teismai,  teisininkai bei pareigūnai  plačiau susipažintų su Teismo praktika, bet ir  pilietinė visuomenė geriau suvoktų pagrindinius Konvencijos principus. 

Susitikimas su EŽTT priimamojo atstove Karen REID dėl peticijų priimtinumo

Gerai žinoma, kad EŽTT darbo krūvis yra pakankamai didelis. Jau ne vienerius metus ieškoma būdų kaip šią  problema išspręsti. Skirtumas tarp Teismui pateikiamų ir jo išsprendžiamų peticijų  nuolatos auga. Tokia situacija kenkia Konvencijos ir jos kontrolės sistemos veiksmingumui ir pasitikėjimui jomis bei kelia grėsmę Teismo autoritetui ir jo praktikos kokybei bei nuoseklumui.
Karen Reid akcentavo, kad Konvencijoje nustatyta pagrindinių teisių ir laisvių apsaugos sistema yra pagrįsta subsidiarumo principu. Užtikrinti jos taikymą pirmiausia privalo valstybės, Konvencijos narės.  EŽTT turėtų įsikišti tik tuo atveju, kai valstybės nevykdo savo įsipareigojimų. 
Teismo priežiūra daugiausia vykdoma remiantis individualiomis peticijomis, kurias Teismui gali pateikti bet koks valstybės, Konvencijos narės, jurisdikcijai priklausantis fizinis arba juridinis asmuo. Taigi potencialių pareiškėjų grupė yra didžiulė.
 Jau eilę metų dėl įvairiausių veiksnių Teismas yra tvindomas individualiomis peticijomis.
Kiekvienais metais Teismą pasiekia daugiau kaip 50 000 naujų pareiškimų. Vis dėlto dauguma peticijų (daugiau kaip 95 proc.) atmetamos nenagrinėjant jų iš esmės, nes jos neatitinka vieno iš Konvencijoje nustatytų priimtinumo kriterijų. Ši situacija kelia nusivylimą dviem atžvilgiais. Pirma, kadangi Teismas privalo atsakyti į kiekvieną peticiją, jam užkertamas kelias per pagrįstą terminą išspręsti bylas, kurias reikia nagrinėti iš esmės, todėl visuomenė negauna jokios realios naudos. Antra, dešimčių tūkstančių pareiškėjų skundai neišvengiamai yra atmetami, dažnai pralaukus daugelį metų. 
Valstybės, Konvencijos narės, ir Teismas bei jo kanceliarija nuolat ieškojo būdų šiai problemai išspręsti ir veiksmingam teisingumo vykdymui užtikrinti.  Viena akivaizdžiausių priemonių – Konvencijos Protokolo Nr. 14 priėmimas. Be kita ko, jame numatyta, kad peticijas, kurios yra aiškiai nepriimtinos, nagrinėja ne trijų teisėjų komitetas, o vienas teisėjas. 2010 m. birželio 1 d. įsigaliojusiame Protokole Nr. 14 taip pat numatytas naujas priimtinumo kriterijus, susijęs su pareiškėjo patirtos žalos mastu, kuriuo siekiama neskatinti didelės žalos nepatyrusių asmenų teikti peticijas. 
2009 m. Teismas nusistatė naują tvarką kaip veiksmingiau tvarkytis su dideliu bylų skaičiumi. Anksčiau teismas bylas spręsdavo chronologine tvarka, tačiau tokiu būdu bylų, kuriose būdavo rimti žmogaus teisių pažeidimai, svarstymai nusikeldavo ilgam laikui. Remiantis nauja tvarka Teismas, atsižvelgdamas į galimo Konvencijos pažeidimo svarbą, nusprendžia kokioms byloms suteikti prioritetą. 
2010 m. Interlakene, 2011 m. Izmyre, 2012 m. Braitone buvo priimtos deklaracijos dėl Europos Žmogaus Teisių Teismo ateities, kuriomis siekiama padaryti Teismo darbą kuo efektyvesnį. Siekiama, kiek įmanoma sumažinti peticijų, kurių nagrinėjimas neturi perspektyvų baigtis sprendimu dėl esmės, skaičių ir užtikrinti, kad peticijos, kurias reikia nagrinėti iš esmės, atitiktų priimtinumo reikalavimus. Šiuo metu daugumos minėtus reikalavimus atitinkančių bylų priimtinumas ir esmė nagrinėjami kartu, todėl procesas tampa paprastesnis ir spartesnis. 
Remiantis Interlakeno konferencijos siūlymais, 2013 m.   buvo pakeista Tesimo reglamento 47 taisyklė ir Teismo kanceliarijoje buvo įdiegta nauja filtravimo sistema.  Pakeistoje taisyklėje nustatoma konkreti pareiškimo forma, kurią turi užpildyti pareiškėjas. Jeigu forma užpildyta netinkamai – pareiškimas yra nepriimamas.  2014 metais Teismas gavo  virš 52  000 pareiškimų iš kurių 23 proc. neatitiko naujų reikalavimų. 
Visi peticijų  priimtinumo kriterijai, išdėstyti Konvencijos 34 straipsnyje (Individualios peticijos) ir 35 straipsnyje (Priimtinumo sąlygos).  Kaip nustatyta Konvencijos 35 straipsnyje,  Teismas gali priimti bylą nagrinėti tik po to, kai pagal visuotinai pripažintus tarptautinės teisės principus buvo panaudotos visos valstybės vidaus teisinės gynybos priemonės, ir ne vėliau kaip per šešis mėnesius nuo tos dienos, kai buvo priimtas galutinis sprendimas.
Pagrindinis vidaus teisinės gynybos priemonių panaudojimo taisyklės tikslas – suteikti nacionalinėms valdžios institucijoms, pirmiausia teismams, galimybę išvengti tariamų Konvencijos pažeidimų arba juos ištaisyti. Ji grindžiama iš 13 straipsnio išplaukiančia prielaida, kad valstybės vidaus teisės sistemoje bus numatyta veiksminga teisinės gynybos priemonė Konvencijoje įtvirtintų teisių pažeidimams. Tai yra svarbus Konvencijos mechanizmo subsidiaraus pobūdžio aspektas. Teisinių gynybos priemonių panaudojimo taisyklė yra privaloma Konvencijos apsaugos sistemos funkcionavimo dalis ir tai yra pagrindinis principas.
Šešių mėnesių taisyklės paskirtis – skatinti įstatymų patikimumą, užtikrinti, kad bylos, kuriose keliami Konvencijos klausimai, būtų išnagrinėtos per pagrįstą laiką, ir apsaugoti valdžios institucijas ir kitus susijusius asmenis nuo ilgo buvimo nežinioje. Ši taisyklė taip pat suteikia potencialiam pareiškėjui pakankamai laiko apgalvoti, ar teikti peticiją, o jeigu apsisprendžiama ją teikti, – nuspręsti, kokius konkrečius skundus ir argumentus pateikti, taip pat palengvina bylos faktų nustatymą, kai dėl praėjusio laiko tampa problematiška teisingai išnagrinėti iškeltus klausimus. 
Teismas nepriima nagrinėti pateiktos peticijos, jei ši yra:
a) anoniminė arba
b) pagal savo esmę tokia pat, kokią Teismas jau svarstė arba kokia jau buvo perduota kitai tarptautinei tyrimo ar ginčo sprendimo institucijai ir jeigu peticijoje nėra jokios bylai reikšmingos naujos informacijos.
Teismas paskelbia nepriimtina kiekvieną pateiktą individualią peticiją, jeigu mano, kad:
a) peticija nesuderinama su Konvencijos ir jos protokolų nuostatomis, yra aiškiai nepagrįsta arba pateikta piktnaudžiaujant individualios peticijos teise arba
b) pareiškėjas nepatyrė didelės žalos, išskyrus atvejus, kai iš pagarbos žmogaus teisėms pagal Konvenciją ir jos protokolus peticiją reikia nagrinėti iš esmės, ir jokia byla negali būti atmesta šiuo pagrindu, jei jos tinkamai neišnagrinėjo valstybės teismas.
Teismas atmeta kiekvieną jam pateiktą peticiją, jei mano, kad ji nepriimtina pagal Konvencijos 35 straipsnį. Tai jis gali padaryti bet kurioje proceso stadijoje.
EŽTT kanceliarijos atstovė pažymėjo, kad vienas pagrindinių principų, kuriais grindžiama visa Konvencijos sistema, yra subsidiarumo principas. Konkrečiame Europos Žmogaus Teisių Teismo kontekste tai reiškia, kad įgyvendinti Konvencijoje įtvirtintas teises ir užtikrinti pagarbą joms pirmiausia yra susitariančiųjų šalių valdžios institucijų, o ne Teismo užduotis. Teismas gali įsikišti tik tais atvejais, kai vidaus valdžios institucijos nevykdo savo įsipareigojimų. Todėl geriausia, kai bylos faktai ištiriami ir klausimai išnagrinėjami kuo išsamiau nacionaliniu lygmeniu, kad valstybių vidaus institucijos, kurios, tiesiogiai ir nuolat palaikydamos ryšius su svarbiausiomis savo šalies jėgomis, gali geriausiai tai padaryti, galėtų imtis veiksmų, skirtų tariamiems Konvencijos pažeidimams ištaisyti.
Viena konkreti Teismui pateikiamų skundų kategorija apima skundus, paprastai vadinamus „ketvirtosios instancijos“ skundais. Šis terminas, kurio nėra Konvencijos tekste ir kuris nusistovėjo Konvencijos institucijų praktikoje akcentuoja tai, kuo Teismas nėra: jis nėra apeliacinis teismas arba teismas, galintis panaikinti valstybių, Konvencijos narių, teismų sprendimus ar iš naujo išnagrinėti jų nagrinėtas bylas, jis taip pat negali iš naujo išnagrinėti bylų kaip aukščiausiasis teismas. Taigi ketvirtosios instancijos peticijos kyla iš pareiškėjų klaidingo supratimo apie Teismo vaidmenį ir Konvencijoje nustatyto teisminio mechanizmo pobūdį. 
Pranešėja taip pat atkreipė dėmesį, į Teismo teisėjų atrankos procesą. Teisėjus nuo kiekvienos Aukštosios Susitariančiosios Šalies renka Parlamentinė Asamblėja dalyvaujančių narių balsų dauguma iš trijų kandidatų, kuriuos pasiūlo Aukštoji Susitariančioji Šalis, sąrašo. Valstybės narės turėtų užtikrinti, kad Teismo teisėjai atitiktų visus Konvencijoje keliamus kriterijus, be to, vienas iš būtinų reikalavimų turėtų būti praktinio teisinio darbo patirtis.
Susitikimas su  EŽTT sprendimų vykdymo priežiūros departamento atstovais
Susitikime dalyvavo EŽTT sprendimų vykdymo priežiūros departamento skyriaus vedėjas Özgür DERMAN ir kiti skyriaus atstovai. Pažymėtina, kad ET ne kartą ragino nacionalinius parlamentus kuo aktyviau įsitraukti ir vykdyti parlamentinė kontrolę kaip jų Vyriausybės įgyvendina EŽTT priimtus sprendimus. ET Parlamentinė Asamblėja yra priėmusi ne vieną rezoliuciją šiuo klausimu, ne kartą yra pasisakiusi ir raginusi parlamentarus skirti daugiau dėmesio šiems klausimams bei savo nacionaliniuose teisės aktuose numatyti veiksmingus ir efektyvius mechanizmus EŽTT sprendimų įgyvendinimo vykdymui.
Konvencijos 46 straipsnyje nustatytas šalių narių įsipareigojimas vykdyti galutinį Tesimo sprendimą kiekvienoje byloje, kurios šalis jos yra. Galutinis Teismo sprendimas perduodamas Europos Tarybos Ministrų Komitetui, kuris prižiūri sprendimo vykdymą, ypač siekdamas užtikrinti Teismo nustatytos žalos atlyginimo mokėjimą pareiškėjui.
Kai Teismas nustato, kad buvo padarytas pažeidimas, byloje dalyvaujanti Valstybė turi atsakingai užtikrinti, kad tokie pažeidimai ateityje nepasikartotų, priešingu atveju Teismas gali priimti naujus sprendimus prieš Valstybę. Tam tikrais atvejais Valstybė turi pakeisti savo teisės aktus, kad suderintų juos su Konvencijos nuostatomis. 
Kai Teismas nustato, kad Valstybė padarė Konvencijos pažeidimą, o pareiškėjas patyrė žalą, pareiškėjui yra priteisiamas teisingas atlyginimas, t.y. pinigų suma, kuria yra kompensuojama padaryta žala. Ministrų Komitetas užtikrina, kad priteista pinigų suma būtų sumokėta pareiškėjui.
Informaciją Europos Tarybos Ministrų Komitetui apie Teismo sprendimų vykdymą, taip pat ir apie priimtas individualiąsias ir bendrąsias priemones teikia Vyriausybės atstovas Europos žmogaus teisių teisme. 
Sankcijų dėl EŽŽT sprendimų nevykdymo mechanizmo kaip tokio nėra, bet kiti žingsniai, kurie gali būti užsitęsus nevykdymo situacijai, tai - šio sprendimo vykdymo priežiūra perduodama sustiprintai sprendimo įgyvendinimo procedūrai. Tai reiškia, kad klausimas gali keliauti į viešus debatus Ministrų Komiteto posėdžiuose ir valstybei tektų viešai aiškintis, kodėl nevykdo teismo sprendimo. 
Lietuvos atžvilgiu 2014 m. Teismo sprendimų vykdymas buvo koordinuojamas iš viso 41 byloje, iš jų 15 bylų, kuriose pažeidimai buvo konstatuoti dėl pernelyg ilgos civilinių, baudžiamųjų ir (ar) administracinių bylų nagrinėjimo trukmės, Ministrų Komitetas 2014 m. gruodžio 17 d. priėmė galutinę rezoliuciją Nr. CM/ResDH(2014)291 dėl vykdymo priežiūros 15 bylų prieš Lietuvą
užbaigimo.
Departamento atstovai pažymėjo, kad Teismo sprendimų vykdymo srityje daugiausia problemų kelia vadinamųjų bendrųjų priemonių priėmimas, ypač jei jis susijęs su būtinais teisinio reguliavimo pakeitimais ir (ar) struktūrinių-sisteminių reformų reikalaujančiais vykdomosios valdžios veiksmais. Šiuo požiūriu iš 25 bylų prieš Lietuvą, kuriose 2014 m. gruodžio 31 d. duomenimis buvo atliekamas Teismo sprendimų vykdymo koordinavimas, 4 bylose sprendimų įvykdymui reikalinga priimti atitinkamus teisinio reguliavimo pakeitimus.
Siekiant įvykdyti sprendimą byloje D.D. prieš Lietuvą, buvo būtina pašalinti psichikos sutrikimų turinčių asmenų teisių pažeidimų priežastis, įskaitant ir neveiksnumo instituto  reformavimą.  Seimo nariai informavo, kad  įstatymų projektai, susiję su asmens veiksnumo ribojimo instituto tobulinimu bei papildomų procesinių garantijų neveiksniais ir ribotai veiksniais pripažintų asmenų teisėms įgyvendinti ir ginti įtvirtinimu buvo priimti  2015 m. Seimo pavasario sesijoje.
Siekiant įvykdyti sprendimą byloje Varnas prieš Lietuvą, kuriame pažeidimas nustatytas dėl suimtųjų asmenų teisės į ilgalaikius pasimatymus apribojimo, juos diskriminuojant nuteistųjų asmenų atžvilgiu,  buvo būtina pašalinti skirtingą teisės aktuose įtvirtintą teisės į ilgalaikius pasimatymus reguliavimą ir užtikrinti vienodą teisę į ilgalaikius pasimatymus suimtiesiems ir nuteistiems asmenims.  Seimo nariai informavo, kad reikalingi teisės aktų pakeitimai buvo priimti 2015 m. Seimo pavasario sesijoje.
Departamento atstovai taip pat paminėjo bylą Sidabras ir Džiautas prieš Lietuvą.  Nepaisant to, kad Teismo  priteistas teisingas atlyginimas sumokėtas,   Lietuva nepakeitė įstatymo „Dėl SSRS valstybės saugumo komiteto (NKVD, NKGB, MGB, KGB) vertinimo ir šios organizacijos kadrinių darbuotojų dabartinės veiklos“  2 str. numatyto apribojimo buvusiems KGB kadriniams darbuotojams įsidarbinti privačiame sektoriuje, nors Teismas šį apribojimą buvo pripažinęs neproporcinga ir diskriminacine priemone. 2009 m. sausio 1 d. baigėsi apribojimų galiojimo terminas.  Tačiau  2015 metais Lietuvos atžvilgiu pirmą kartą konstatuotas pakartotinis Konvencijos pažeidimas, tiesiogiai susijęs su Lietuvos įstatymų leidėjo delsimu priimti reikiamas įstatymų pataisas dėl buvusiems KGB kadriniams darbuotojams taikyto įstatyminio ribojimo įsidarbinti privačiame sektoriuje, nevykdant anksčiau priimto 2005 m. balandžio 7 d. Teismo sprendimo byloje Rainys ir Gasparavičius prieš Lietuvą (peticijų Nr. 70665/01 ir 74345/01), kuriuo jau buvo nustatytas Konvencijos 14 straipsnio, taikant kartu su 8 straipsniu, pažeidimas.
Užsitęsus būtinų teisinio reguliavimo pataisų priėmimui Teismo sprendimai bylose  L. prieš Lietuvą ir Paksas prieš Lietuvą jau yra perduoti sustiprintai vykdymo priežiūrai. Tokia procedūra prieš Lietuvą yra taikoma pirmą kartą. 
Siekiant įvykdyti sprendimą byloje L. prieš Lietuvą Departamento atstovai paragino Lietuvą kuo greičiau priimti būtinus teisės aktų pakeitimus konstatuotos teisės spragos pašalinimui ir  numatyti priemones, kuriomis būtų užtikrintas gydymo teikimas asmenims, turintiems lyties tapatumo sutrikimų.
Siekiant įvykdyti sprendimą byloje Paksas prieš Lietuvą Departamento atstovai  teigimai įvertino faktą, kad  pirmajame 2015 m. Seimo rudens sesijos posėdyje Seimas svarstė ir pritarė Konstitucijos  pakeitimo įstatymo projektui Nr. XIIP-2841 ir paragino sėkmingai užbaigti Konstitucijos keitimo procedūrą dar 2015 m. Seimo rudens sesijoje. 

Europos Žmogaus Teisių Teisme svarstomos bylos  Hutchinson v. the United Kingdom (no. 57592/08) stebėjimas

Seimo žmogaus teisių komiteto delegacija vizito metu stebėjo viešą Didžiosios Kolegijos posėdį, kurio metu buvo svarstoma byla Hutchinson v. Didžioji Britanija (Nr. 57592/08). Byla buvo susijusi su skundu, kurią pateikė asmuo, nuteistas kalėti iki gyvos galvos. Skunde asmuo teigė, kad tokia bausmė gali būti laikoma nežmonišku ir žeminančiu elgesiu, kadangi asmeniui nesuteikiama teisė būti paleistam, nėra šios bausmės sušvelninimo galimybių, todėl galimas Konvencijos 3 straipsnio pažeidimas.
Pagal Teismo praktiką laisvės atėmimo iki gyvos galvos bausmė gali būti laikoma nesuderinama su Konvencijos 3 straipsniu tuo atveju, jei valstybėje nėra numatyta jokio mechanizmo laisvės atėmimo iki gyvos galvos bausmės peržiūrėjimui, taip atimant iš šia bausme nuteistų asmenų bet kokią viltį, kad jiems paskirta bausmė kada nors bus sušvelninta.
Jungtinės Karalystės atstovai teigė, kad pagal nacionalinę teisę  yra galimas tokių bausmių peržiūrėjimas, todėl mano, kad Konvencijos 3 straipsnis nėra pažeistas. 

PRIDEDAMA.
1. Pareiškimo kelio schema, 1 lapas.
2. Supaprastinta bylų nagrinėjimo Tesime schema pagal Teismo sudėtį, 1 lapas.
3. EŽTT darbo krūvis pagal proceso stadiją ir Teismo sudėtį, 1 lapas.
4. EŽTT darbo krūvis pagal proceso stadiją ir Teismo sudėtį bei pagrindiniai peticijų nagrinėjimo procesiniai veiksmai (Lietuvos atvejis) 1 lapas.

